P6_TA(2004)0003

Σχέδιο διορθωτικού προϋπολογισμού 8/2004

Ψήφισμα του Ευρωπαϊκού Κοινοβουλίου σχετικά με το σχέδιο διορθωτικού προϋπολογισμού αριθ. 8/2004 της Ευρωπαϊκής Ένωσης για το οικονομικό έτος 2004, Τμήμα ΙΙΙ — Επιτροπή (11042/2004 — C6-0109/2004 — 2004/2066(BUD))

Το Ευρωπαϊκό Κοινοβούλιο,

- έχοντας υπόψη τη Συνθήκη περί ιδρύσεως της Ευρωπαϊκής Κοινότητας και ιδίως το άρθρο 272, παράγραφος 4, τρίτο εδάφιο,

- έχοντας υπόψη τη Συνθήκη περί ιδρύσεως της Ευρωπαϊκής Κοινότητας Ατομικής Ενέργειας και ιδίως το άρθρο 177,

- έχοντας υπόψη τον κανονισμό του Συμβουλίου (ΕΚ, Ευρατόμ) αριθ. 1605/2002, της 25ης Ιουνίου 2002, σχετικά με το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων [1], και συγκεκριμένα τα άρθρα 37 και 38,

- έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2004, όπως εγκρίθηκε τελικά στις 18 Δεκεμβρίου 2003 [2] και όπως προσαρμόσθηκε σύμφωνα με τη διεύρυνση της Ευρωπαϊκής Ένωσης [3],

- έχοντας υπόψη τη διοργανική συμφωνία της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη βελτίωση της διαδικασίας του προϋπολογισμού [4],

- έχοντας υπόψη την απόφαση του Συμβουλίου 2000/597/ΕΚ, Ευρατόμ, της 29ης Σεπτεμβρίου 2000 για το σύστημα των ιδίων πόρων των Ευρωπαϊκών Κοινοτήτων [5],

- έχοντας υπόψη το προσχέδιο διορθωτικού προϋπολογισμού αριθ. 8/2004 της Ευρωπαϊκής Ένωσης για το οικονομικό έτος 2004, το οποίο υπέβαλε η Επιτροπή στις 28 Μαΐου 2004 (SEC(2004)0675),

- έχοντας υπόψη το σχέδιο διορθωτικού προϋπολογισμού αριθ. 8/2004 της Ευρωπαϊκής Ένωσης για το οικονομικό έτος 2004, το οποίο καταρτίσθηκε από το Συμβούλιο στις 16 Ιουλίου 2004 (11042/2004 — C6-0109/2004),

- έχοντας υπόψη το άρθρο 69 και το Παράρτημα IV του Κανονισμού του,

- έχοντας υπόψη την έκθεση της Επιτροπής Προϋπολογισμών (Α6-0005/2004),

A. λαμβάνοντας υπόψη ότι το σχέδιο διορθωτικού προϋπολογισμού αριθ. 8/2004 σχετίζεται με την πλευρά των εσόδων του προϋπολογισμού και περιλαμβάνει έναν αριθμό στοιχείων που επηρεάζουν το επίπεδο της συνεισφοράς των κρατών μελών στους ίδιους πόρους της Κοινότητας,

Β. λαμβάνοντας υπόψη ότι τα στοιχεία αυτά σχετίζονται με την επιστροφή του πλεονάσματος του Ταμείου Εγγυήσεων για τις εξωτερικές ενέργειες από το 2003, καθώς και με την ετήσια αναθεώρηση των προβλέψεων για τους τελωνειακούς δασμούς, για τις βάσεις ΦΠΑ και τις βάσεις ΑΕΕ, καθώς και με μία τεχνική επανεκτίμηση των απαιτούμενων συνεισφορών για τη χρηματοδότηση της μείωσης της εισφοράς του ΗΒ,

Γ. λαμβάνοντας υπόψη ότι η Επιτροπή δεσμεύθηκε να παρουσιάσει την έκθεσή της σχετικά με τους ίδιους πόρους μέχρι το καλοκαίρι του 2004, όπως ορίζεται στην απόφαση 2000/597/ΕΚ, Ευρατόμ του Συμβουλίου, και να υποβάλει τις κατάλληλες προτάσεις για έναν γενικευμένο διορθωτικό μηχανισμό,

1. εγκρίνει το σχέδιο διορθωτικού προϋπολογισμού αριθ. 8/2004 που κατάρτισε το Συμβούλιο, χωρίς τροποποιήσεις·

2. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.

[1] ΕΕ L 248 της 16.9.2002, σ. 1.

[2] ΕΕ L 53 της 23.2.2004.

[3] ΕΕ C 105 της 30.4.2004, σ. 9.

[4] ΕΕ C 172 της 18.6.1999, σ. 1, όπως τροποποιήθηκε με την απόφαση 2003/429/ΕΚ (ΕΕ L 147 της 14.6.2003, σ. 25).

[5] ΕΕ L 253 της 7.10.2000, σ. 42.

--------------------------------------------------